A Bizottság határozata
(1997. július 28.)
a Thaiföldről származó kéthéjú kagylók, tüskésbőrűek, zsákállatok és tengeri haslábúak behozatalára vonatkozó különleges feltételek megállapításáról
(EGT vonatkozású szöveg)
(97/562/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Ausztria, Finnország és Svédország csatlakozási okmányával módosított, az élő kéthéjú kagylók tenyésztésére és forgalomba hozatalára vonatkozó egészségügyi feltételek megállapításáról szóló, 1991. július 15-i 91/492/EGK tanácsi irányelvre [1] és különösen annak 9. cikke (3) bekezdésének b) pontjára,
mivel a thaiföldi jogszabályok értelmében a "Ministry of Agriculture and Cooperatives, Department of Fisheries (Fish Inspection and Quality Control Division) (FIQCD)" felelős a kéthéjú kagylók, tüskésbőrűek, zsákállatok és tengeri haslábúak egészségügyi vizsgálatának elvégzéséért, valamint a termelés higiéniai és egészségügyi feltételeinek figyelemmel kíséréséért; mivel ugyanezen jogszabályok felhatalmazzák FIQCD-t a kéthéjú kagylók, tüskésbőrűek, zsákállatok és tengeri haslábúak bizonyos övezetekből történő betakarításának engedélyezésére vagy megtiltására;
mivel az FIQCD és laboratóriumai képesek a Thaiföldön hatályban lévő jogszabályok alkalmazásának hatékony ellenőrzésére;
mivel az illetékes thaiföldi hatóságok vállalták, hogy rendszeresen és gyorsan közlik a Bizottsággal, a toxinokat tartalmazó plankton betakarítási övezetekben való jelenlétével kapcsolatos adatokat;
mivel az illetékes thaiföldi hatóságok hivatalos biztosítékokat nyújtottak a 91/492/EGK irányelv mellékletének V. fejezetében megállapított követelmények, valamint az említett irányelvben előírtakkal egyenértékű, a tenyésztési és az átmosó övezetek minősítésére, a feladó és tisztító központok engedélyezésére, továbbá a közegészségügyi ellenőrzésre és a termelés-ellenőrzésre vonatkozó követelmények teljesítéséről;
mivel Thaiföld alkalmas arra, hogy bekerüljön a 91/492/EGK irányelv 9. cikke (3) bekezdésének a) pontjában említett egyenértékűségi feltételeket teljesítő harmadik országok jegyzékébe;
mivel Thaiföld olyan fagyasztott vagy feldolgozott kéthéjú kagylókat, tüskésbőrűeket, zsákállatokat és tengeri haslábúakat kíván a Közösségbe exportálni, amelyeket a 97/275/EK határozattal [2] módosított 93/25/EGK bizottsági határozat [3] követelményeivel összhangban sterilizáltak vagy hőkezeltek;
mivel ennek érdekében ki kell jelölni azokat a tenyésztési területeket, ahonnan kéthéjú kagylók, tüskésbőrűek, zsákállatok és tengeri haslábúak takaríthatók be és exportálhatók a Közösségbe;
mivel a különleges behozatali feltételeket a legutóbb a 95/22/EK irányelvvel [4] módosított, a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelv [5] alapján hozott határozatok sérelme nélkül kell alkalmazni;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Thaiföldön a "Ministry of Agriculture and Cooperatives, Department of Fisheries - Fish Inspection and Quality Control Division - (FIQCD)" a kéthéjú kagylók, tüskésbőrűek, zsákállatok és tengeri haslábúak 91/492/EGK irányelv követelményeinek való megfelelését ellenőrző és igazoló illetékes hatóság.
2. cikk
A Thaiföldről származó és emberi fogyasztásra szánt kéthéjú kagylóknak, tüskésbőrűeknek, zsákállatoknak és tengeri haslábúaknak a mellékletben felsorolt engedélyezett tenyésztési területekről kell származniuk.
3. cikk
Ennek a határozatnak a tagállamok a címzettjei.
Kelt Brüsszelben, 1997. július 28-án.